Горад узнік паміж рэкамі Заходні Буг і Мухавец дзякуючы развіццю гандлю і рамесніцтва і як ваенная крэпасць на адным са шляхоў з варагаў у грэкі. Вялікая рака ў сярэднявеччы – гэта гандлёвая дарога, па якой рухаліся як гандлёвыя караваны, так і шайкі грабежнікаў. Ёсць падставы лічыць, што яшчэ раней вікінгі сталі рабіць тут прыпынкі для папаўнення харчовых запасаў, рамонту аснасткі караблёў, захопу альбо абмену тавараў. Непадалёку ад упадзення Мухаўца ў Заходні Буг яны заснавалі гандлёвае месца – вік.